El sí a la independència guanyaria si ara es fes un referèndum acordat amb el govern espanyol. Un 49% de catalans hi votarien a favor, davant d’un 44% que hi estarien en contra. Ho revela una enquesta de Metroscopia sobre Catalunya, que també pregunta sobre com veuen els enquestats el procés. La immensa majoria creu que està en hores baixes.

El sondeig d’aquesta casa d’enquestes manté el que ja reflectia l’anterior, que van fer al juliol: que hi ha un repunt del sí , que ha passat del 48 al 49%, i una pujada també del no , que ha anat del 43 al 44%. La pregunta deixa clara aquesta condició: que es tracta d’una consulta plenament legal i negociada amb el govern espanyol. Ara bé, la cosa canvia quan es pregunta què votarien si quedés totalment clar que amb la independència Catalunya quedaria fora de la Unió Europea: llavors un 51% hi votarien en contra, i un 42%, a favor.

El moment del procés

L’enquesta també diu que un 79% de catalans veuen el procés en un mal moment.

Ho diuen la majoria dels votants de tots els partits, davant del 17% que el veu en un bon moment. Un 85% d’enquestats creu que l’independentisme ha comès errors greus que han impedit aconseguir els seus objectius, i un 95% creu que el govern espanyol també n’ha comès, i això ha evitat que es trobés una sortida al problema. Amb tot, 2 de cada 3 catalans creuen que la independència no serà possible a curt termini, i l’altre creu que sí.